... ehk Rummi blogi rännakud VOL2    On siiralt tore, et poliitikas tegutsevatel inimestel on oma arvamus ning eriti tore on veel see, et nad julgevad seda ka teistele välja öelda. Kurb on aga see, et mõne tegelase sulg suudab jätta paberile jälgi, mille  vaatamisel ei saa teinekord aru, mida ja miks on sinna paberile pandud. Jälle tundub mulle, et üks poliitiline blogi on liikumas ajas ja ruumis omapäi. Ta teab rohkem, kui selle omanik teada saaks ja arvab asju, millest tal arusaamist pole.  Selge on see, et teatav kogus vägijooki paneb ka mannetumad tegelased mõisniku mõtteid mõtlema ning samuti tekib tunne, nagu teaks kõike, mis ilmas toimub ning teaks ka, mida ümberolevad inimesed mõtlevad.    Pikk eellugu, kuid kuidagi teisiti ei oska ma  seletada riigikogulase Rummi blogi järjekordseid rännakuid Rahvaliidu valitsusse mineku võimaluste teemadel. Kõigepealt peaks vaatama ikka peeglisse ja vajadusel ka mõtete selgitamiseks peeglit puhastama ning veelkord vaatama. Hämmastav, et sotsid arutavad täna valitsuses, kuidas müüa Eesti metsa, mis suuresti tänu Rahvaliidu tegevusele veel ikka riigi oma on, ja selle krooniks kirjutab Rumm, et Rahvaliit oli üleöö valmis minema valitsusse, kes seda plaani hakkaks ellu viima.    Ole hea mees ja  lase oma isepäisel blogil välja magada! Või on need tõesti sinu enda mõtted? Enne kui sellist demagoogiat paberile panna, võiks ikka veidi tutvuda riigi poliitilise ajalooga ning analüüsida otsuseid, mida on tehtud ja tahetud teha strateegilise riigivaraga valitustes, kus on olnud sotsid ja võrrelda seda Rahvaliidu osalusega valitsuse otsustega. Väites, et Rahvaliit läheb valitsusse, kes hakkab riigimetsa müüma, võtab Rumm endale liiga suure vastutuse. Siinkohal meenub Rummi blogi rännak valitsuskabineti  istungile, kus Rumm ise ei viibinud, aga tundus, et oli kõigega kursis. Justkui oleks ennast vaikselt kellegi taskusse või toolileenile paigutanud.    Kuigi viimasel ajal püüavad sotsid avalikkusele muljet jätta, et oravad ähvardavad neid Rahvaliiduga, siis tegelikult on asi vist vastupidine. Meenutagem, mida ütles Pihl erakonna üldkogul: ,,Aeg on heita need vaated sinna, kuhu nad kuuluvad - ajaloo prügikasti. Ideoloogia, mida esindab Reformierakond on surnud!"   http://www.sotsdem.ee/index.php?article_id=889&img=1&page=49&action=article&    Ka politoloog Rein Toomla on seisukohal, et sotsid soovivad ise koalitsioonist lahkuda. Politoloogi sõnul oli sotsiaaldemokraatide esimeheks saanud Pihli jõuline sõnavõtt erakonna üldkogul esimene samm selles suunas, et  koalitsioonist üldse ära minna.  http://www.postimees.ee/?id=91722    Kõige selle taustal tunduvad ühe isepäise blogi avaldused vägagi sellised, et valitsuse remondiks on tõesti vist aeg käes, sest koalitsioonist kostub juba pohmeluses sonimist. Kui selline häma kandub ka riigi otsusteni, on viimane aeg jalgu puhata. Sellist, Rummi blogis kirja pandud mõttevägistamist, on minu arvates raske ilma teatava  promilli olemasoluta välja mõelda, kuid võib-olla mõni eriti andekas tegelane tõesti suudab.